KIRJALLINEN KYSYMYS P-3918/97 komissiolle esittäjä(t): Olivier Dupuis (ARE) (28. marraskuuta 1997)

Aihe: Euroopan yhteinen edustusto

Spencerin mietinnössä (A4-0193/97) Euroopan parlamentti korosti, että ¨on tarpeen perustaa analyysiyksikkö, joka koostuu yhteisön virkamiehistä ja kansallisista virkamiehistä, arvioimaan vaaroja ja uhkia Euroopan näkökulmasta ja mukauttamaan kansalliset diplomaattikunnat ja tiedustelupalvelut yhteisen ulkopolitiikan pyrkimyksiin, mukaan lukien unionin jäsenvaltioiden mahdollisuus käyttää niissä kolmansissa maissa, joissa niillä ei ole omaa diplomaattista edustusta, komission ulkomaisia edustustoja ja toimistoja omien, unionin eduista riippumattomien etujensa yksinomaiseen edustamiseen.¨

Nigerian pääkaupungin siirtämisen yhteydessä käynnistettiin hanke kaikkien jäsenvaltioiden lähetystöjen ja komission edustuston keskittämiseksi yhteen ainoaan rakennukseen.

Onko komissio jo aloittanut asian tutkimisen ja miten pitkälle se on siinä päässyt? Eikö komissio katso uusien jäsenvaltioiden unioniin liittymisen huomioon ottaen, että edustustojen keskittäminen yhteen paikkaan on entistä tarpeellisempaa unionin toimien yhtenäisyyden ja näkyvyyden kannalta? Onko komissio tehnyt asiasta ehdotuksia neuvostolle? Missä vaiheessa on ehdotus lähetystöjen ja komission edustuston keskittämisestä yhteen paikkaan Nigerian uudessa pääkaupungissa?

Komission jäsenen Hans Van den Broekin komission puolesta antama vastaus (19. joulukuuta 1997)

Jäsenvaltioiden ulkoasiainministerit, Luxemburgia ja Yhdistynyttä kuningaskuntaa lukuun ottamatta, ja komissio tekivät yhteisymmärryspöytäkirjan 18. huhtikuuta 1994 diplomaattisten edustustojensa ja komission edustuston sijoittamisesta yhteiseen rakennuskompleksiin Abujaan, Nigerian uuteen pääkaupunkiin. Itävalta, Suomi ja Ruotsi liittyivät pöytäkirjaan 6. maaliskuuta 1996. Komissio haluaa tarkentaa, että hanke on lähes päätöksessään. Hankkeeseen osallistuvien yhdeksän jäsenvaltion ja komission on vielä tehtävä täydentävä pöytäkirja sopiakseen hankkeen rahoituksesta koituvien kustannusten jakamisesta ja jokaisen osapuolen oikeuksista kiinteistöön nähden hankkeen päättymisen jälkeen. Arkkitehtonisen suunnittelun osalta järjestetyn kansainvälisen kilpailun voittanut arkkitehti- ja neuvoa-antavien insinöörien toimisto on saanut ohjeet kompleksin rakennustöitä koskevan tarjouskilpailuaineiston valmistelua varten.

Arkkitehtonisessa hankkeessa on otettu huomioon toimenpiteet hankkeeseen liittyvien uusien osapuolien omien alueiden nimeämistä varten. Myös yhteisten ja julkisten alueiden käyttöä varten on laadittu rahoitusosuuksia koskevia yksityiskohtaisia sääntöjä.

Komissio on arvoisan parlamentin jäsenen kanssa yhtä mieltä siitä, että tämä kylläkin vain joihinkin jäsenvaltioihin rajoittunut hanke on konkreettinen esimerkki neuvoston 6. lokakuuta 1995 diplomaattien keskittämisestä vahvistaman yhteisen kannan toteutumisesta. Tämän hankkeen toteuttamisen eri vaiheet pannaan toimeen yhteistyössä jäsenvaltiiden kanssa neuvoston hallinnollisia asioita käsittelevässä yhteisen ulko- ja turvallisuuspolitiikan (YUTP) työryhmässä.

Arvoisa parlamentin jäsen toivoo, että edustustojen asema muutetaan koko yhteisöä edustaviksi. Tämän osalta komissio haluaa korostaa, että Abujan hanke perustuu Euroopan unionista tehdyn sopimuksen toisen pylvään määräyksiin. On myös otettava huomioon, että tämä diplomaattisten edustustojen keskittäminen, josta on jo 21. helmikuuta 1996 tehty uusien jäsenmaiden allekirjoittama yleinen yhteisymmärryspöytäkirja, mahdollistaa osapuolien välisen yhteistyön laajentamisen tulevaisuudessa myös muille sopiville aloille.